आसामाव जानाय दैबानाया गिख्रंथाव महर लानायाव गोबां सुबुंफोरा हालाय-हाफाय जानांबाय। भुटान रायजो, हादरसा अरुणाचल प्रदेश आरो आसामनि दाब-दाब जायगायाव नागारनो रोङै जुब-जुब अखा हानायनि थाखाय बुरलुंबुथुर दैमा आरो बिनि नांफानाय दैसाफोरा आसामनि गं 21 जिल्लाफोराव गिख्रंथाव महराव दैबाना जानायखौ नुनो मोनो। खौरां मोननाय बादिब्ला सिरां, बंगायगाव, बरपेटा, नलबारी, सनितपुर, नगाव, तिनिसुकीया, सिबसागर, मरिगाव, जरहाट, माजुलि, लक्षीमपुर, कामरुप, गलाघाट, डिब्रुगड़, धेमाजि, बिस्वनाथ जिल्लाफोरनि गुजौसो गामिफोरा दैबानानि दैजों सैनो गोनां जादों होननानै खौरां मोननाय जादों । मिथिनाय बादिब्ला लक्षीमपुर जिल्लायाव 1.06 लाखसो सुबुंफोरा खहा जादों। माजुलि, धेमाजि, जरहाट, डिब्रुगड़ जिल्लाफोरावबो रोजा-रोजा सुबुंफोरा दैबानाजों सैनो गोनां जादों। दैबानाजों सैनांनायफोरनि गेजेराव 47 रोजासो गथ’साफोरबो दं। सोरखारा मोन 24 हेफाजाब बादा आरो मोन 67 हेफाजाब रानग्रा बादाफोर गायसननानै होदों होननानै फोरमायदोंब्लाबो दैबानानि सैनांनायजों गामिनि सुबुंफोरा सैनांनानै दं होननानै मिथिनाय जादों।